**strânge-mă azi**

*Ursu Marian Florentin*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

strânge-mă în brațe azi,

cu buzele răvășite

mâine ar putea începe delirul păsărilor

dinaintea potopului

nu poți ști niciodată după-amiaza

cu soarele călău deasupra

capului

strânge-mă în brațe azi

ridicată în vârful picioarelor

de mâine ar putea începe anarhia

frunzelor mute

și umbletul tău va fi puțin mai înalt

când vei vrea în zbor

să mă ajungi cu sărutul

strânge-mă în brațe cu putere

azi,

ca pe un copac gata să fie corabie

ca pe un catarg până la nori

mâine s-ar putea să nu mai ai

atâta nețărmurire

cu care să-l cuprinzi